Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 428/12)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

„ΦΑΣΌΛΙΑ ΚΑΤΤΑΒΙΆΣ ΡΌΔΟΥ“ (FASOLIA KATTAVIAS RODOU) /

„ΛΌΠΙΑ ΚΑΤΤΑΒΙΆΣ ΡΌΔΟΥ“ (LOPIA KATTAVIAS RODOU)

ES Nr. PGI-GR-02422 – 2018 6 12

SKVN ( ) SGN (X)

1. Pavadinimas (-ai)

„Φασόλια Κατταβιάς Ρόδου“ (Fasolia Kattavias Rodou) / „Λόπια Κατταβιάς Ρόδου“ (Lopia Kattavias Rodou)

2. Valstybė narė arba Trečioji Šalis

Graikija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Saugoma geografine nuoroda „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) žymimos be laistymo išaugintų daržinių žemaūgių pupelių veislės (Phaseolus vulgaris L.), puikiai prisitaikusios prie Katavijos dirvožemio ir klimato sąlygų, sėklos.

„Φασόλια Κατταβιάς Ρόδου“ (Fasolia Kattavias Rodou) / „Λόπια Κατταβιάς Ρόδου“ (Lopia Kattavias Rodou) pupelių savybės:

3.2.1. Fizinės savybės

Sėklos baltos spalvos, beveik inksto formos, 1 000sėklų svoris 200–240 gramų (smulkios).

3.2.2. Cheminės savybės

— Bendras angliavandenių kiekis: didelis, ne mažiau kaip 60 % sausosios medžiagos.

— Didžiausias vandens kiekis: 15 %.

3.2.3. Juslinės savybės

— Gardus pupelių skonis (šiek tiek saldus)

Lengvai paruošiamos (trumpai verdamos) pupelės, išvirtų pupelių odelė beveik nejuntama.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Nuoroda „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) žymimos pupelės turi būti išaugintos 4 punkte nustatytoje geografinėje vietovėje.

Šiuo atveju dirva ruošiama, sėjama, derlius imamas, sėklos džiovinamos ir valomos tik nustatytoje geografinėje vietovėje. Sėjai naudojamos tik pačiame ūkyje išaugintos žemaūgių pupelių veislės sėklos, kurių fizinės savybės nurodytos 3.2.1 punkte. Sėkla atidedama nuėmus ir iškūlus praėjusių metų derlių ir laikoma maišuose saugant nuo saulės šviesos.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Geografinė vietovė, kurioje auginamos SGN „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) žymimos pupelės, sutampa su Katavijos apylinke, esančia Pietų Rodo savivaldybėje, Rodo apskrityje, Pietų Egėjo regione.

5. Ryšys su geografine vietove

„Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelių ryšys su nustatyta teritorija grindžiamas ypatingomis kokybinėmis produkto savybėmis ir jo žinomumu.

Dirvožemis, kuriame auginamos žemaūgių pupelių veislės pupelės „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou), yra kilometrą nutolęs nuo jūros, kalkingas ir molingas. Prieš sėją dirvožemis du kartus suariamas, kad geriau sulaikytų drėgmę ir maistingąsias medžiagas ir augalai galėtų išverti vandens stygių (auginami be laistymo).

Nustatytai geografinei vietovei būdingas tipinis Viduržemio jūros salų klimatas: nuosaikus, su švelniomis, santykinai drėgnomis žiemomis ir sausomis vasaromis. Vidutinis kritulių kiekis kiekvienais metais skirtingas, krutuliai pasiskirstę nevienodai, daugiausiai lyja rudenį ir žiemą. Tradicinis auginimo būdas yra auginimas be laistymo. Prieš sėją (sausį ir vasarį) ir po sėjos (kovą ir balandį) lyjantys lietūs leidžia dirvožemiui sukaupti būtinos drėgmės, kad vandens stygiaus (auginant be laistymo) sąlygomis auginamų „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelių derlius būtų pakankamai geras.

„Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelių brendimo ir derliaus ėmimo laikotarpiu temperatūra būna švelni, nes šios žemaūgių pupelių veislės pupelės subręsta anksčiau nei kitų veislių pupelės (paprastai nuo birželio vidurio iki pabaigos). Dėl žemaūgių pupelių veislės ankstyvumo pupeles galima auginti be laistymo, nes jos subręsta iki liepą ir rugpjūtį stojančių karščių.

Derlius imamas ankstyvomis ryto valandomis, pučiant zefyrui (drėgnam vakarų vėjui), pasinaudojant rytine drėgme, kuri labai svarbi imant derlių, nes neleidžia atsiverti ankštims ir išbyrėti sėkloms.

Nustatytoje geografinėje vietovėje bent 300 dienų per metus šviečia saulė. Saulėčiausias laikotarpis tęsiasi nuo gegužės iki rugsėjo. Šis ypatingas Katavijos vietovės mikroklimatas labai palankus žemaūgių pupelių veislei, nes augalas mėgsta karštį, saulę ir yra labai reiklus dirvai – ji turi būti drėgna.

Istorinis produkto ryšys su nustatyta geografine vietove susiklostė dėl pupelių svarbos ekonominiam ir socialiniam Katavijos gyventojų gyvenimui jau nuo senų laikų. Dar ir dabar pupelės yra pagrindinis jų maisto produktas. Anot vieno regiono gyventojo, Katavijoje pupelės be laistymo buvo auginamos dar 1935 metais. Rodo viešosios bibliotekos archyvai, kaupiami nuo italų okupacijos laikų, rodo, kad džiovintos ankštinės daržovės buvo svarbiausia ir gausiausiai Katavijoje auginta kultūra, o jos ankstyvumas leido suklestėti prekybai. Vietiniai augintojai ir dabar taiko tradicinius, iš kartos į kartą perduodamus „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelių auginimo būdus. Dėl nepastovių regiono oro sąlygų, ypač dėl lietaus ir temperatūros, tik vietos patirtį ir žinias perėmę augintojai gali nustatyti, kada geriausia pupeles sėti, imti derlių ir jas džiovinti.

Per ilgus metus sukaupta vietos augintojų tradicinių auginimo būdų patirtis, būtent:

— savo ūkyje išaugintos sėklos naudojimas kitai sėjai, siekiant išsaugoti produkto grynumą ir auginti pupeles be laistymo, nes sėkla yra puikiai prisitaikiusi prie regiono dirvožemio ir klimato sąlygų,

— dirvos paruošimas (du arimai) sėjai, siekiant pagerinti jos gebėjimą išlaikyti drėgmę ir maistines medžiagas ir taip kuo geriau išnaudoti ateinantį lietų,

— tinkamai pasirinktas derliaus ėmimo laikas, kai ankštys įgyja joms būdingą gelsvai rudą spalvą, ir

— gerai išdžiovintos sėklos, kad lengvai atsiskirtų nuo ankščių, yra tiesiogiai susijusi su produkto kokybe ir savybėmis.

Būtent dėl vietos augintojų išmanymo, nustatytos geografinės vietovės dirvožemio bei klimato sąlygų ir žemaūgių pupelių veislės, kuri šioje ypatingoje Katavijos vietovėje auginama daugiau nei šimtmetį, tapo įmanoma auginti „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupeles be laistymo, o dėl to galutinis produktas įgyja išskirtinių kokybės savybių.

Ypatingosios „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelių savybės yra gardus jų skonis (šiek tiek saldus), lengvas paruošimo būdas (verdamos trumpai) ir žinomumas. Dėl kokybinių savybių produktas yra labai patrauklus vartotojams ir dėl to garsus, kaip rodo daugybė nuorodų į interneto svetaines, kuriose pateikiama tradicinių receptų, taip pat paminėjimas vietos laikraščių straipsniuose.

Skiriamąsias savybes galutinis produktas įgyja dėl auginimo nelaistant kalkingame ir molingame dirvožemyje, klimato sąlygų derliaus brendimo metu ir jau šimtmetį vietos augintojų iš kartos į kartą perduodamų auginimo būdų.

Gardų produkto skonį (šiek tiek saldų) lemia šios vietos augintojų pasirinktos, gerai prie regiono sąlygų prisitaikiusios ir auginti be laistymo tinkančios žemaūgių pupelių veislės pupelėse esantis didelis angliavandenių kiekis. Būtent didelis angliavandenių kiekis suteikia pupelėms salsvą skonį. Be to, veislės genotipas ir aplinkos veiksniai augalo augimo ir brendimo metu daro įtaką sėklų kokybei.

„Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupeles vartotojai vertina dėl to, kad jas lengva paruošti, nes virti reikia trumpai. Ši pupelių savybė vartotojams labai svarbi; ji susijusi su dideliu angliavandenių kiekiu pupelėse. Moksliniais tyrimais įrodyta, kad didelis angliavandenių kiekis sėklose sutrumpina virimo laiką, nes verdant padeda sėkloms sugerti vandenį, tad jos mažiau sulimpa ir tampa ne tokios kietos. Remiantis mokslinėmis publikacijomis, „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelėse esantį didelį angliavandenių kiekį gali lemti šioje nustatytoje geografinėje vietovėje naudojamas auginimo be laistymo būdas ir savitas sėklai naudojamų pupelių genotipas. Iš esmės šios vandens stygiui atsparios „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelių veislės auginimas be laistymo suaktyvina veiksmingą sacharozės perdavimą iš augalo lapų į ankštis, tad pupelių sėklose geriau gaminasi ir susikaupia daug angliavandenių. Sėklų brendimui įtakos turi nustatytos geografinės vietovės dirvožemio bei klimato sąlygos ir tradiciniai auginimo būdai. Prieš sėją iškritę krituliai leidžia kalkingam ir molingam vietovės dirvožemiui sukaupti reikiamą kiekį drėgmės. „Φασόλια Κατταβιάς Ρόδου / Λόπια Κατταβιάς Ρόδου“ (Fasolia Kattavias Rodou / Lopia Kattavias Rodou) pupelių brendimo ir derliaus ėmimo laikotarpiu temperatūra būna švelni, nes šios žemaūgių pupelių veislės pupelės subręsta anksčiau nei kitų veislių pupelės (paprastai nuo birželio vidurio iki pabaigos) ir dėl šios priežasties pupeles galima auginti be laistymo, nes jos suspėja subręsti iki liepą ir rugpjūtį stojančių karščių. Be to, dirvos paruošimas sėjai (du arimai) pagerina dirvos gebėjimą išlaikyti drėgmę ir maistines medžiagas ir kuo geriau išnaudoti ateinantį lietų. Tai, kad kitai sėjai augintojai renkasi pačių išaugintą sėklą, leidžia pupelėms subręsti laiku, nes ši žemaūgių pupelių veislės sėkla yra puikiai prisitaikiusi prie regiono dirvožemio bei klimato sąlygų ir auginimo be laistymo būdo.

Produkto žinomumas yra susijęs su savitomis jo juslinėmis savybėmis, tai yra gardžiu (salsvu) skoniu ir lengvu paruošimu (trumpu virimo laiku), kurias galima priskirti nustatytos geografinės vietovės ypatumams. Šių pupelių žinomumą patvirtina daugybė straipsnių ir paminėjimų Rodo laikraščiuose, kur aprašomas gardus jų skonis, taip pat kasmet Katavijos vietovėje švenčiama minias lankytojų ir vietos aktorių sutraukianti pupelių sriubos šventė, rengiama jau daugybę metų, nes vietos visuomenei šis produktas yra puikiai žinomas. Be to, produktas žinomas ir dėl to, kad minimas specializuotoje spaudoje ir kulinarijos knygose. Vietinis dienraštis „Η Ροδιακή“ („I Rodiaki“) apie produkto žinomumą pasakoja 2016 m. kovo 12 d. numerio straipsnyje „Λόπια Κατταβιάς“ („Lopia Kattavias“) sulaukė sėkmės“, kur rašo apie Berlyne surengtos turizmo parodos Pietų Egėjo regiono stendą ir apie „Λόπια Κατταβιάς Ρόδου“ (Lopia Kattavias Rodou) pupelių pasisekimą per žiniasklaidos atstovams surengtą vakarienę. Kitą kartą produkto žinomumas minimas to paties vietinio dienraščio 2017 m. spalio 17 d. numeryje: skelbiama, kad „Λόπια Ρόδου“ (Lopia Rodou) užkariauja rinką: „Dėl gardaus skonio ir ypatingos maistinės vertės „Λόπια Κατταβιάς“ (Lopia Kattavias) pupelės užkariauja vartotojus ir įsigali ankštinių rinkoje <...>“

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://www.minagric.gr/images/stories/docs/agrotis/POP-PGE/prodiagrafes_fasolia_katavias_rodou.pdf

(1) OL L 343, 2012 12 14, p. 1.